b'\n_START_ARTICLE_\nDeleguoti nacionaliniai ekspertai\n_START_SECTION_\nDeleguot\xc5\xb3j\xc5\xb3 nacionalini\xc5\xb3 ekspert\xc5\xb3 darbo s\xc4\x85lygos\n_START_PARAGRAPH_\nAtrank\xc4\x85 \xc4\xaf laisvas pareigas laim\xc4\x97j\xc4\x99 kandidatai ar ES institucijos be konkurso pasirinkti deleguotieji nacionaliniai ekspertai tarptautin\xc4\x97je ar ES institucijoje dirba laikinai\xc2\xa0\xe2\x80\x93 j\xc5\xb3 delegavimo trukm\xc4\x97 negali b\xc5\xabti trumpesn\xc4\x97 nei 6 m\xc4\x97nesiai ir ilgesn\xc4\x97 nei 2 metai (su galimybe delegavim\xc4\x85 prat\xc4\x99sti 4 met\xc5\xb3). Vis\xc4\x85 \xc5\xa1\xc4\xaf laikotarp\xc4\xaf deleguotieji nacionaliniai ekspertai lieka susieti darbo santykiais su savo ankstesniu darbdaviu, kuris jiems moka darbo u\xc5\xbemokest\xc4\xaf. Kartu darbdavys delegavimo laikotarpiu \xc4\xafsipareigoja deleguotajam nacionaliniam ekspertui u\xc5\xbetikrinti ir socialin\xc4\x99 apsaug\xc4\x85\xc2\xa0\xe2\x80\x93 prie\xc5\xa1 deleguodama nacionalin\xc4\x97 institucija, kuriai DNE yra pavaldus ir i\xc5\xa1 kurios jis bus deleguojamas, ES institucijai privalo patvirtinti, kad vis\xc4\x85 delegavimo laikotarp\xc4\xaf DNE ir toliau bus taikomi socialin\xc4\x97s apsaugos klausimus reglamentuojantys teis\xc4\x97s aktai, galiojantys vie\xc5\xa1ajai administracijai, kuriai jis pavaldus, ir kad ji prisiims atsakomyb\xc4\x99 u\xc5\xbe u\xc5\xbesienyje patirtas i\xc5\xa1laidas._NEWLINE_Deleguotiesiems nacionaliniams ekspertams, dirbantiems ES institucijos delegacijose tre\xc4\x8diosiose \xc5\xa1alyse, nacionalin\xc4\x97 vie\xc5\xa1oji administracija arba TVO, kuriai pavaldus DNE, u\xc5\xbetikrina pakankam\xc4\x85 medicinos i\xc5\xa1laid\xc5\xb3 atlyginimo dyd\xc4\xaf, leid\xc5\xbeiant\xc4\xaf atlyginti \xc5\xa1ioje \xc5\xa1alyje patirtas gydymo i\xc5\xa1laidas, taip pat galimas repatriacijos d\xc4\x97l sveikatos prie\xc5\xbeas\xc4\x8di\xc5\xb3 i\xc5\xa1laidas._NEWLINE_Tuo tarpu ES institucija, \xc4\xaf kuri\xc4\x85 DNE yra deleguojamas, \xc4\xafsipareigoja kompensuoti papildomas delegavimo i\xc5\xa1laidas, tokias kaip dienpinigiai, persik\xc4\x97limo i\xc5\xa1laidos, asmenini\xc5\xb3 daikt\xc5\xb3 perve\xc5\xbeimo i\xc5\xa1laidos, komandiruo\xc4\x8di\xc5\xb3 i\xc5\xa1laidos ir kt. Taip pat ES institucija nuo delegavimo laikotarpio prad\xc5\xbeios apdraud\xc5\xbeia ekspert\xc4\x85 nuo nelaiming\xc5\xb3 atsitikim\xc5\xb3._NEWLINE_Deleguotojo nacionalinio eksperto darbo laikas ES ar tarptautin\xc4\x97je institucijoje, \xc4\xaf kuri\xc4\x85 DNE yra deleguotas, nustatomas pagal toje institucijoje galiojan\xc4\x8dias taisykles. Paprastai delegavimo laikotarpiu DNE dirba vis\xc4\x85 darbo dien\xc4\x85, nors i\xc5\xa1imtiniais atvejais jam gali b\xc5\xabti leista dirbti ir pus\xc4\x99 ar tris ketvirtadalius darbo dienos._NEWLINE_Deleguotajam nacionaliniam ekspertui gali b\xc5\xabti suteikiamos kasmetin\xc4\x97s, motinyst\xc4\x97s ar t\xc4\x97vyst\xc4\x97s atostogos. Kasmetin\xc4\x97s ir specialiosios atostogos DNE skiriamos pagal institucijoje, \xc4\xaf kuri\xc4\x85 jis yra deleguotas, galiojan\xc4\x8dias kasmetini\xc5\xb3 ir speciali\xc5\xb3j\xc5\xb3 atostog\xc5\xb3 taisykles, i\xc5\xa1skyrus nuostatas, susijusias su pareig\xc5\xabn\xc5\xb3 kategorijomis. Paprastai yra numatomos dvi su puse darbo dienos atostogos u\xc5\xbe kiekvien\xc4\x85 i\xc5\xa1dirbt\xc4\x85 piln\xc4\x85 m\xc4\x97nes\xc4\xaf (trisde\xc5\xa1imt dien\xc5\xb3 per kalendorinius metus). Atostogos suteikiamos i\xc5\xa1duodant i\xc5\xa1ankstin\xc4\xaf tos tarnybos, \xc4\xaf kuri\xc4\x85 paskirtas DNE, leidim\xc4\x85. Jei iki delegavimo laikotarpio pabaigos kasmetin\xc4\x97s atostogos n\xc4\x97ra panaudojamos, kompensacija n\xc4\x97ra mokama._NEWLINE_DNE yra numatytos specialios atostogos\xc2\xa0\xe2\x80\x93 DNE darbdavys tinkamai pagr\xc4\xafstu pra\xc5\xa1ymu gali pra\xc5\xa1yti institucijos, \xc4\xaf kuri\xc4\x85 DNE yra deleguotas, suteikti jam ne ilgesnes kaip dviej\xc5\xb3 dien\xc5\xb3 per 12 m\xc4\x97nesi\xc5\xb3 laikotarp\xc4\xaf specialias atostogas, kad DNE gal\xc4\x97t\xc5\xb3 nuvykti pas savo darbdav\xc4\xaf. Specialios atostogos numatytos santuokos, sutuoktinio sunkios ligos ar mirties, vaiko gimimo, sunkios ligos ar mirties bei auk\xc5\xa1tutin\xc4\x97s linijos giminai\xc4\x8dio sunki liga ar mirties atvejais._NEWLINE_Deleguot\xc5\xb3j\xc5\xb3 nacionalini\xc5\xb3 ekspert\xc5\xb3 darbo s\xc4\x85lygas administruoja ir kontroliuoja padaliniai, kuriuose jie dirba.\n_START_SECTION_\nDiskusijos\n_START_PARAGRAPH_\nLietuvos institucijos nacionalini\xc5\xb3 ekspert\xc5\xb3 delegavim\xc4\x85 vertina prie\xc5\xa1taringai, vieni mano, kad tai yra puiki priemon\xc4\x97 siekiant ateityje pasinaudoti DNE \xc4\xafgyta patirtimi ES institucijose. Asmenys turintys europin\xc4\x97s patirties itin vertinami ir manoma, kad jie gali pastiprinti valstyb\xc4\x97s nar\xc4\x97s pirmininkavim\xc4\x85 ES, tiesiogiai prie jo prisidedami. Deleguotas nacionalinis ekspertas gali b\xc5\xabti neoficialus valstyb\xc4\x97s nar\xc4\x97s lobistas. Kita pus\xc4\x97 teigia, kad tai tik valstyb\xc4\x97s l\xc4\x97\xc5\xa1\xc5\xb3 investavimas \xc4\xaf asmenin\xc4\x99 karjer\xc4\x85, kadangi jie n\xc4\x97ra \xc4\xafsipareigoj\xc4\x99 sugr\xc4\xaf\xc5\xbeti \xc4\xaf delegavusi\xc4\x85 institucij\xc4\x85. \xc4\xaegij\xc4\x99 europin\xc4\x97s patirties jie yra perviliojami \xc4\xaf kitas institucijas ar privat\xc5\xb3 sektori\xc5\xb3, kuris gali pasi\xc5\xablyti itin patrauklias darbo s\xc4\x85lygas.'